A BIZOTTSÁG 1236/2007/EK RENDELETE
(2007. október 22.)
az 1974/2006/EK rendelet az önkéntes modulációról szóló 378/2007/EK tanácsi rendelet végrehajtása céljából történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendeletre (1) és különösen annak 91. cikkére,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendeletre (2) és különösen annak 155. cikkére,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendeletben meghatározott közvetlen kifizetések önkéntes modulációjára vonatkozó részletes szabályok megállapításáról, valamint az 1290/2005/EK rendelet módosításáról szóló, 2007. március 27-i 378/2007/EK tanácsi rendeletre (3) és különösen annak 6. cikke b) pontjára,
mivel:
(1)
A 378/2007/EK rendelet 1. cikke előírja, hogy azok a tagállamok, amelyek az említett rendelet hatálybalépésekor a közvetlen kifizetések tekintetében az 1259/1999/EK tanácsi rendelet 4. cikke által megállapított választható modulációs rendszerről az 1782/2003/EK tanácsi rendelet által megállapított kötelező modulációs rendszerre történő áttérésre vonatkozó szabályok megállapításáról szóló, 2004. szeptember 22-i 1655/2004/EK bizottsági rendelet (4) 1. cikkében említett kiegészítő csökkentések rendszerét alkalmazzák, vagy amelyek számára az 1698/2005/EK rendelet 70. cikkének (4a) bekezdése értelmében eltérést engedélyeztek a közösségi támogatás társfinanszírozására vonatkozó követelmény alól, csökkentést (úgynevezett „önkéntes modulációt”) alkalmazhatnak az 1782/2003/EK rendelet 2. cikkének d) pontja szerinti közvetlen kifizetések valamennyi, a 2007-2012 közötti időszak során az említett rendelet 2. cikkének e) pontja értelmében területükön egy adott naptári évben odaítélendő összegére.
(2)
Az önkéntes moduláció alkalmazásából származó nettó összegeket abban a tagállamban kell hozzáférhetővé tenni, ahol azok keletkeztek, a vidékfejlesztési programozáshoz kapcsolódó intézkedésekhez nyújtott közösségi támogatásként; vagyis ezen összegeket vidékfejlesztési programok finanszírozására kell fordítani az 1698/2005/EK rendelettel és az annak végrehajtására vonatkozó rendeletekkel - különösen az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK tanácsi rendelet részletes alkalmazási szabályainak megállapításáról szóló, 2006. december 15-i 1974/2006/EK bizottsági rendelettel (5) - összhangban.
(3)
Az 1974/2006/EK rendelet II. melléklete, amely alapján a vidékfejlesztési programoknak az 1698/2005/EK rendelet 16. cikkében említett tartalmát meghatározzák, az A. rész 6. pontjában tartalmaz egy, két táblázatból álló finanszírozási tervet; ezt a tervet módosítani kell annak érdekében, hogy az önkéntes modulációt alkalmazó tagállamok feltüntethessék benne a vonatkozó összegeket.
(4)
A 378/2007/EK rendelettel az önkéntes moduláció tekintetében bevezetett szabályozás felváltja az 1655/2004/EK rendelet által megállapított szabályokat, következésképpen ez utóbbi rendeletet hatályon kívül kell helyezni.
(5)
Továbbra is biztosítani kell azonban az önkéntes modulációnak a közös agrárpolitika keretébe tartozó közvetlen támogatási rendszerek közös szabályainak megállapításáról szóló, 1999. május 17-i 1259/1999/EK tanácsi rendelet (6) 4. cikke által korábban létrehozott rendszerével összhangban visszatartott összegek felhasználását.
(6)
Az e rendeletben előírt intézkedések összhangban vannak a Vidékfejlesztési Bizottságnak, a Közvetlen Kifizetések Irányítóbizottságának és a Mezőgazdasági Alapok Bizottságának a véleményével,
ELFOGADTA EZT A RENDELETET:
1. cikk
Az 1974/2006/EK rendelet II. mellékletének A. része a következőképpen módosul:
1.
A 6.1. pontban szereplő táblázat helyébe az e rendelet mellékletében szereplő táblázat lép.
2.
A 6.2. pontban szereplő táblázat címéhez tartozó lábjegyzet helyébe a következő szöveg lép:
„(1)
Amennyiben a vidékfejlesztési programok több különböző régiótípusra is kiterjednek, és az EMVA által biztosított társfinanszírozás arányai eltérnek, a 6.2. táblázatot minden egyes régiótípus és az önkéntes modulációból eredő valamennyi összeg tekintetében meg kell ismételni: konvergencia-célkitűzés szerinti régiók, legkülső régiók és kisebb égei-tengeri szigetek, egyéb régiók, az önkéntes modulációból eredő összegek.”
2. cikk
Az 1655/2004/EK rendelet hatályát veszti.
A tagállamok ugyanakkor továbbra is alkalmazzák az 1655/2004/EK rendelet 3., 4. és 5. cikkét az 1655/2004/EK rendelet 1. cikkének és az 1259/1999/EK rendelet 4. cikkének megfelelően visszatartott összegek felhasználása tekintetében.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 22-én.